text: Vil du gøre rent på 74 institutioner i Hedensted?
  14 november 2014 kl. 12.08
  Rengøringsopgaven på 74 institutioner i Hedensted Kommune sendes nu i udbud.
  En ny leverandør kan starte med gøre rent i de mange institutioner fra den 1. maj 2015 med en kontrakt frem til udgangen af 2018.
  - Vores institutioner skal være rene, attraktive og præsentable og med et sundt indeklima - den opgave vil både store og lidt mindre rengøringsselskaber kunne løse. Med denne udlicitering udbydes opgaven i delaftaler, så også mindre firmaer har mulighed for at komme på banen. Det vil jeg opfordre vore lokale firmaer til at benytte sig af, siger borgmester Kirsten Terkilsen (V) i en pressemeddelelse.
  Frist for modtagelse af ansøgning om deltagelse er 12. december 2014.
  Udbuddet kommer som følge af at kommunen og Allianceplus, som har løst rengøringsopgaven siden januar 2014, er blevet enige om at ophæve nuværende kontrakt.
  